Skaðabótagreiðslunni verður deilt með starfsfólkinu 3. janúar 2020 Frétt skrifuð kl. 07:18 American Airlines hefur greint frá því að félagið hyggst deila skaðabótaupphæðinni , sem félagið á von á því að fá greidda frá Boeing venga kyrrsetningarinnar á 737 MAX þotunum , með starfsfólki félagsins . „ Við sjáum fyrir okkur að hluti af hvaða upphæð sem er , sem við fáum í skaðabætur , mun deilast með starfsfólkinu “ , segir Ross Feinstein , talsmaður American Airlines , sem tekur fram að viðræður um skaðabæturnar við Boeing standa enn yfir . Um áramótin var greint frá því að Boeing og Turkish Airlines hefðu komist að samkomulagi um skaðabætur vegna Boeing 737 MAX vélanna en flugfélagið tyrkneska hefur ekki tekið við neinni Boeing 737 MAX þotu á meðan American Airlines var komið með 24 þotur í flotann þegar vélarnar voru kyrrsettar . Í október tilkynnti American Airlines um að kyrrsetningin væri búin að kosta flugfélagið um 66 milljarða krónur sem félagið hefur farið á mis við í tekjur árið 2019 .